KIRJALLINEN KYSYMYS E-0418/00 esittäjä(t): Erik Meijer (GUE/NGL) komissiolle. Troolauksen vähentäminen merenpohjaan kohdistuvien tuhojen vuoksi.



Virallinen lehti nro 374 E , 28/12/2000 s. 0070 - 0071



KIRJALLINEN KYSYMYS E-0418/00 esittäjä(t): Erik Meijer (GUE/NGL) komissiolle (23. helmikuuta 2000) Aihe: Troolauksen vähentäminen merenpohjaan kohdistuvien tuhojen vuoksi 1. Onko komissio tietoinen Volkskrantissa 1. helmikuuta 2000 julkaistusta kirjoituksesta, joka käsitteli troolauksen aiheuttamia haittoja Pohjanmeren ympäristölle ja jossa meritutkimusinstituutin (NIOZ) tutkija tohtori H. Lindeman esitti Alankomaiden maatalous-, ympäristönsuojelu- ja kalastusministeriön (LNV) toimeksiantona asiasta tehdyn tutkimuksen tulokset? 2. Onko komissio tietoinen, että tämä kalastustapa, jota käytetään erityisesti pohjakalojen, kuten kieli- ja liejukampeloiden kalastukseen, tapahtuu painavien terästankojen ja ketjujen avulla, jotka kyntävät merenpohjaa 610 sentin syvyydeltä pohjakalojen ajamiseksi verkkoihin? 3. Voisiko komissio vahvistaa tiedot, joiden mukaan jo pelkästään Alankomaille kuuluvassa Pohjanmeren osassa on vähintään 400 troolausmenetelmää käyttävää kalastusalusta, joiden kalastusvälineistö on neljästä kahteentoista metriä leveä, ja että Pohjanmereen, josta Alankomaiden, Englannin ja Skandinavian maiden kaltaiset kalastusvaltiot ovat riippuvaisia, kohdistuvien tuhojen lisäksi myös muita meriä tuhotaan tällä tavoin? 4. Katsooko komissiokin, että tällaisella kalastuksella on hyvin haitallinen vaikutus merenpohjaan ja sen biodiversiteettiin erityisesti, koska kaikki pohjaelämä tuhotaan, ja että troolaus on vähintään yhtä haitallista ympäristölle, kuin esimerkiksi öljyn- ja kaasunporaus? 5. Mihin toimiin komissio aikoo ryhtyä troolauksen vähentämiseksi ja antaakseen asianomaisille kalastajille mahdollisuuden siirtyä toisenlaisiin kalastusmenetelmiin tai täysin toisiin töihin? Franz Fischlerin komission puolesta antama vastaus (30. maaliskuuta 2000) 1. Komissio ei tunne Volkskrantissa 1. helmikuuta 2000 julkaistua kirjoitusta. 2. Komissio on täysin tietoinen puomitroolauksesta, sillä pyydettävistä kalalajeista ja siitä, missä määrin nämä kalastusvälineet vaikuttavat merenpohjaan. 3. Komissio voi vahvistaa, että Pohjanmerellä ja muilla merialueilla on paljon puomitroolausmenetelmää käyttäviä kalastusaluksia. On kuitenkin epätodennäköistä, että kaikki nämä alukset olisivat käytössä Alankomaille kuuluvassa Pohjanmeren osassa samanaikaisesti. Hiljattain julkaistusta tutkimuksesta ilmeni, että Pohjanmerellä ja jopa sen Alankomaille kuuluvassa osassa on huomattavia alueita, joilla puomitroolausta ei käytetä ollenkaan. 4. Komissio on tietoinen kysymyksessä mainitun kirjoituksen tekijän, tohtori H. Lindeboomin (josta kysymyksessä käytetään nimeä Lindeman) tekemästä tutkimuksesta. Tohtori Lindeboom on merkittävä tutkija ja julkaissut lukuisia niin tieteellisiä kuin kansantajuisiakin kirjoituksia, joissa hän esittää puomitroolauksen vahingoittavan ympäristöä. Muut yhtä lailla merkittävät tutkijat eivät kuitenkaan täysin tai lainkaan yhdy tohtori Lindeboomin päätelmiin. 5. Puomitroolausmenetelmää käyttävien kalastusalusten toimintaa rajoitetaan yhteisön lainsäädännössä nykyiselläänkin. Laajapuomitroolia käyttävien alusten (joiden moottoriteho on yli 221 kW) ei sallita kalastaa punakampelan suoja-alueella, joka sijaitsee Belgian, Tanskan, Saksan, Ranskan ja Alankomaiden Pohjanmeren-rannikon edustan merialueella. Laajapuomitrooleilla ei myöskään saa kalastaa Irlantia ja Yhdistynyttä Kuningaskuntaa ympäröivällä 12 mailin levyisellä alueella. Puomitroolaus on kielletty Kattegatissa. Komissio ei tässä vaiheessa aio muuttaa näitä rajoituksia. Se tutkii asiaa kuitenkin edelleen ja arvioi kalastusalueiden biologisia vaikutuksia voidakseen ehdottaa lisätoimenpiteitä, jos ja kun nämä osoittautuvat tarpeellisiksi.